Frank Jensen (S), 2001-02-06:
Hr. Keld Albrechtsen stillede et af de spørgsmål, som jeg faktisk besvarede i min svarrunde, nemlig spørgsmålet om sletning af oplysninger af urigtig karakter i Schengen Information System, og jeg kan endnu en gang bekræfte, at et land har pligt til at slette oplysninger, der er urigtige.
Er der en borger her i landet, der kommer og meddeler, at der er et andet lands myndigheder, der har indlagt oplysninger i Schengen Information System, som er urigtige, så vil vi straks rette henvendelse til det pågældende land, hvis vi er overbeviste om, at det er urigtige oplysninger, der er indlagt. Og hvis det er sådan, at vi ikke kan blive enige med det pågældende land om, at de skal slettes, så har vi mulighed for at indbringe det for den fælles tilsynsmyndighed. Hvis en borger selv af egen drift ønsker oplysninger slettet, kan man også gå til det pågældende land, der har indlagt oplysningerne.
Man skal have adgang til at gå til myndighederne der, og man skal også have mulighed for at indbringe spørgsmålet for det pågældende lands domstole.
Sådan er det.
Der er retssikkerhed, der er registersikkerhed, der er det hele, der er fælles tilsynsmyndighed.
Danmark er repræsenteret ved vores eget Datatilsyn i den europæiske fælles kontrolenhed.
Så til det andet spørgsmål, som indenrigsministeren i øvrigt på glimrende vis allerede besvarede i regeringens første svarrunde, nemlig spørgsmålet om rejselegitimation i de nordiske lande.
Hr. Albrechtsen
har overhovedet ikke villet bruge de fakta, som regeringen præsenterede allerede i første runde.
Det er jo sådan, at den nordiske pasunion består i, at der er pasfrihed mellem de nordiske lande.
Der bliver ikke krav om at medbringe pas, når man rejser mellem de fem nordiske lande.
Så er det jo sådan, som det altid har været, at det pågældende land kan lave sine egne regler for legitimationskort, og hvad man ellers har, til sine borgere.
Det kunne vi også gøre i Danmark.
Det, der er hovedkernen i den nordiske pasunion, er, at der er pasfrihed mellem de fem nordiske lande.
Sådan er det også, når Danmark og de andre fem nordiske lande er med i det praktiske Schengensamarbejde.
Så spurgte hr. Thulesen Dahl: Hvorfor ikke bare opretholde tingene, som de er?
Nu er det jo sådan, at vi har benene placeret i virkelighedens verden, og i virkelighedens verden er det sådan, at hvis ikke vi var gået med i Schengensamarbejdet, så var den dansk-tyske grænse blevet en ydre grænse.
Når tyskerne i realiteten jo ikke har gjort det til en ydre grænse, så er det, fordi Danmark er på vej ind i det praktiske Schengensamarbejde, og så er det, at virkeligheden er, som jeg beskriver den.
Og jeg tror, hr. Thulesen Dahl godt selv ved det, for hr. Thulesen Dahl var inde på i sin tale, at han ikke ønskede en systematisk personkontrol ved den dansk-tyske grænse.
Og det tror jeg hr. Thulesen Dahl ikke gjorde netop på grund af sine egne bange anelser for at skulle sidde i denne her bil med sit eget barn på bagsædet i samme situation, som jeg selv beskrev. Jeg tror faktisk ikke, at vi, uanset vores forskellige politiske tilhørsforhold og forskellige holdninger til mange ting, er så fantastisk forskellige i ønsket om, at sådan skal danskerne ikke have det.
Sådan ønsker vi ikke selv, at vi skal opleve sommerferien starte på vej ned igennem Tyskland: Med skrigende børn på bagsædet, fordi vi holder i kilometerlange køer.
Det var blot det, jeg sagde til hr. Thulesen Dahl.
Og når jeg heller ikke ønsker, at det skal være, som det er i dag, så er det, fordi de 80 mand, vi bruger til paskontrol på grænsen i dag - og det tror jeg hr. Thulesen Dahl godt kan se, for hr. Thulesen Dahl er jo selv ret kvik - er langt mere effektivt brugt i baglandspatruljen, som jo altså tager 80-85 pct. af dem, der illegalt kommer ind over grænsen.
Det er derfor, tingene ikke skal være, som de er.
Derfor er den forandring, vi nu laver, god for Danmark, den er god for borgerne i Danmark.
Der er større frihed, men til gengæld effektiviserer vi kampen mod den illegale indvandring og den grænseoverskridende kriminalitet, og jeg er glad for at kunne konstatere endnu en gang, at det er der heldigvis et meget stort flertal i Folketinget, der fortsat er enigt om er vejen frem for Danmark.